Pajsaġġ Arkeoloġiku tal-Ewwel Pjantaġġuni tal-Kafè fix-Xlokk ta' Kuba

Il-Pajsaġġ Arkeoloġiku tal-Ewwel Pjantaġġuni tal-Kafè fix-Xlokk ta' Kuba jinkludi l-fdalijiet ta' diversi pjantaġġuni tal-kafè tas-seklu 19 li jinsabu fl-għoljiet ta' qabel il-katina muntanjuża tas-Sierra Maestra. Matul is-seklu 19 u l-bidu tas-seklu 20, il-Lvant ta' Kuba kien involut ħafna fit-tkabbir tal-kafè. Il-fdalijiet tal-pjantaġġuni joħorġu fid-dieher it-tekniki li ntużaw fir-raba' diffiċli, kif ukoll l-importanza ekonomika u soċjali tas-sistema tal-pjantaġġuni f'Kuba u fil-Karibew.

Fis-sena 2000, il-Pajsaġġ Arkeoloġiku tal-Ewwel Pjantaġġuni tal-Kafè fix-Xlokk ta' Kuba tniżżel fil-lista tas-Siti ta' Wirt Dinji tal-UNESCO.

 Deskrizzjoni 
Is-Sit ta' Wirt Dinji tal-UNESCO jinkludi 171 pjantaġġun tal-kafè (bl-Ispanjol: cafetales) tas-seklu 19 u tal-bidu tas-seklu 20 fix-Xlokk ta' Kuba, li huma raggruppati f'seba' postijiet distinti:
IDIsemKoordinati1008–001La Gran Piedra20°00′42″N 75°37′51″W1008–002El Cobre20°03′09″N 75°56′36″W1008–003Dos Palmas Contramaestre20°02′59″N 76°05′01″W1008–004Yateras20°21′35″N 74°58′49″W1008–005El Salvador20°17′58″N 75°16′24″W1008–006Niceto Pérez20°08′31″N 75°19′36″W1008–007Guantanamo20°12′43″N 75°12′00″W
Il-pjantaġġuni jinsabu fi stati differenti ta' preservazzjoni, mill-Pjantaġġun tal-Kafè ta' La Isabelica, li ġie rrestawrat għalkollox, għal uħud li nqerdu għalkollox. Madankollu, kollha kemm huma għandhom konfigurazzjoni simili. Fiċ-ċentru tal-pjantaġġun kien ikun hemm ir-residenza tas-sid, li ġeneralment kienet tinbena bl-istil tal-arkitettura Baska, adattata għal klima tropikali. Madwar id-dar tas-sid kien ikun hemm il-kwartieri tal-iskjavi, magħmulin minn injam ta' kwalità baxxa u msaqqfin bil-friegħi u bil-weraq. Kull pjantaġġun jinkludi wkoll art imtarrġa għat-tnixxif (bl-Ispanjol: secadero) għat-tħejjija tal-kafena u binjiet oħra għat-tħin u għall-inkaljar.

 Storja 
Il-kolonizzaturi Franċiżi stabbilew il-pjantaġġuni tal-kafè fis-seklu 18 fuq il-gżira ta' Hispaniola, iżda l-indipendenza tal-Ħaiti fl-1804 wasslet biex jaħarbu lejn Kuba, li dak iż-żmien kienet taħt it-tmexxija tal-Ispanjoli. Matul is-seklu 19 ġew stabbiliti bosta pjantaġġuni tal-kafè fis-Sierra Maestra, iżda ma rnexxielhomx jikkompetu mal-pjantaġġuni tal-kafè fil-Brażil, fil-Kolombja u f'Costa Rica fil-bidu tas-seklu 20, u gradwalment marru lura. Illum il-ġurnata, ftit pjantaġġuni tal-kafè biss għadhom operattivi.

 Sit ta' Wirt Dinji 
Il-Pajsaġġ Arkeoloġiku tal-Ewwel Pjantaġġuni tal-Kafè fix-Xlokk ta' Kuba ġie ddeżinjat bħala Sit ta' Wirt Dinji tal-UNESCO fis-sena 2000.

Il-valur universali straordinarju tas-sit ġie rrikonoxxut abbażi ta' żewġ kriterji tal-għażla tal-UNESCO: il-kriterju (iii) "Xhieda unika jew minn tal-inqas eċċezzjonali ta' tradizzjoni kulturali jew ta' ċivilizzazzjoni li għadha ħajja jew li għebet"; u l-kriterju (iv) "Eżempju straordinarju ta' tip ta' bini, ta' grupp ta' siti jew ta' pajsaġġ arkitettoniku jew teknoloġiku li joħroġ fid-dieher stadju/i sinifikanti fl-istorja tal-bniedem".

 Gallerija 

 Referenzi 

Kategorija:Siti ta' Wirt Dinji Kulturali
Kategorija:Siti ta' Wirt Dinji f'Kuba
Kategorija:Industrija
Kategorija:Agrikoltura
Kategorija:Kuba